Метадычныя рэкамендацыі для ІV класа ўстаноў агульнай сярэдняй адукацыі з беларускай і рускай мовамі навучання і выхавання

Урок 39. Васіль Вітка. “Дзень нараджэння”

**ЗАДАЧЫ:** развіваць уменне правільна адказваць на пытанні па змесце тэксту; вучыць складаць маналагічнае апавяданне шляхам адказу на пастаўленыя пытанні; развіваць уменне аналізаваць прыказку і ўжываць яе ў паўсядзённым жыцці; вызначаць уласныя і аўтарскія адносіны да тэмы і зместу апавядання; выхоўваць патрэбу ведаць дні нараджэння сваіх родных і своечасова віншаваць іх.

Ход урока

Праверка дамашняга задання: выразнае чытанне верша“Калі рана ўстанеш”.

Работа з тэкстам Васіля Віткі “Дзень нараджэння”

Гутарка па пытаннях рубрыкі “Работа ў парах (групах)” на тэму святкавання дня нараджэння ў сям’і (с. 8).

Выразнае чытанне твора настаўнікам. Абмен уражаннямі ад прачытанага.

Самастойнае чытанне апавядання вучнямі з мэтай адказу на пытанне 1 падручніка (с. 9).

Гутарка па змесце на аснове пытанняў і выкананне заданняў 2–4: выбарачнае чытанне, тлумачэнне сэнсу прыказкі, выказванне сваіх адносін да зместу твора, вызначэнне асноўнай думкі апавядання. *(Павучальныя парады пісьменніка пра святкаванне дня нараджэння ў сям’і.)*

- На якую тэму напісана апавяданне? *(Святкаванне дня нараджэння.)*

Падрыхтоўка да выразнага чытання: захаванне інтанацыі сказаў, паўзаў, патрэбнага тону і тэмпу.

Выкананне задання 5: вучнёўскі аповед пра пасадку дрэў і кустоў з уласнага вопыту.

Дамашняе заданне

Выразнае чытанне апавядання.

Падвядзенне вынікаў урока

- Аб чым прымусіў кожнага з нас падумаць пісьменнік?

Урок 40. Ніна Мацяш. “Калыханка маме”; Васіль Жуковіч. “Першая настаўніца”

**ЗАДАЧЫ:** удасканальваць навык правільнага вымаўлення гукаў і захавання акцэнталагічных норм пры чытанні; фарміраваць чытацкія ўменні (знаходзіць у вершах з дапамогай выбарачнага чытання адказы на пастаўленыя пытанні, даваць характарыстыку мастацкім вобразам на падставе іх думак, учынкаў і слоў, вызначаць вобразныя сродкі і асноўную думку абодвух твораў); выхоўваць пачуццё павагі да асобы маці і настаўніка.

**АБСТАЛЯВАННЕ:** аўдыязапіс песні “Калыханка маме” (сл. Н. Мацяш, муз. І. Вінаградавай).

Ход урока

На этапе праверкі дамашняга задання настаўнік і вучні слухаюць і ацэньваюць выразнае чытаннетэксту Васіля Віткі “Дзень нараджэння”.

Маўленчая размінка.Тлумачэнне лексічнага значэння слоў ***дулі*** і ***палаткі*** да народнай калыханкі (рубрыка “Слоўнік”, с. 10). Чытанне тэксту народнай калыханкі і выпрацоўка правільнага вымаўлення па-беларуску адзначаных гукаў.

Адказы на пытанні рубрыкі “Успомніце”: узнаўленне ведаў вучняў пра беларускія народныя калыханкі, іх спяванне.*(На ўроках літаратурнага чытання ў ІІІ класе вучні знаёміліся з народнымі калыханкамі “Ходзіць коцік па палях…” і “Баю-баінку-баю…”. Героямі ў народных калыханках найчасцей з’яўляюцца кот, воўк, куры, бабуля і інш.)*

Работа з вершам Ніны Мацяш “Калыханка маме”

1) Пералік раней вывучаных мастацкіх твораў на тэму маці (рубрыка “Успомніце”, с. 10). Пры ўзнікненні цяжкасцей настаўнік можа прапанаваць вучням літаратурную віктарыну — пазнаць твор па ўрыўках.

а) Калі б магла вясёлку з неба зняць,

Я падарыла б маме.

Каб з хмарак я магла дыван саткаць,

Я падарыла б маме!

*(Эдзі Агняцвет, верш “Маме”, ІІ клас (з беларускай мовай навучання).)*

б) З ёй весялейшыя песні,

Радасць мілей

Удвая!

Самая, самая лепшая ў свеце

Мама мая.

*(Уладзімір Карызна, верш “Самая лепшая”,* *ІІ клас.)*

в) Пачалі спрачацца дзеці:

Коля з Полей,

Пеця з Натай…

Ну а я

Пайшоў дахаты.

З імі я не стаў спрачацца.

І без спрэчкі ведаў я:

Калі шчыра разабрацца,

Мама лепшая — мая!

*(Генадзь Аўласенка, верш “Чыя мама лепшая?”, ІІІ клас.)*

г) Палячу я пчолкай

На лугі, палеткі,

Назбіраю маме

Мёду з кожнай кветкі.

Выйду ў лес птушыны,

Песень назбіраю,

Пра вясну і радасць

Маме заспяваю.

*(Адам Русак, верш “Мама”, ІІІ клас.)*

2) Тлумачэнне значэння слоў ***парушынка***, ***золкі*** і ***вея*** (рубрыка “Слоўнік”, с. 10). Увядзенне слоў у словазлучэнні, сказы.

Чытанне верша “Калыханка маме” настаўнікам. Слуханне першасных вучнёўскіх уражанняў ад пачутага.

Самастойнае перачытванне вершаванага твора вучнямі з мэтай падрыхтоўкі адказу на пытанне 1 метадычнага апарату (с. 12).

Аналітычная гутарка па пытаннях і выкананне заданняў 2–4 да твора: ацэнка адносін дачкі да маці, вызначэнне іх рыс характару. *(Адзначыць выказаную ў вершы Ніны Мацяш глыбокую любоў дачкі да сваёй маці.)*

Чытанне верша ўголас ланцужком з мэтай перадачы аўтарскіх адносін да маці.

Слуханне песні Іны Вінаградавай на словы Ніны Мацяш і выказванне ўражанняў ад яе (рубрыка “У свеце прыгожага”, с. 10).

Чытанне і тлумачэнне сэнсу прыказак пра маці праводзіцца ў форме задання-дыялогу “Растлумач чаму?”.

Работа з вершам Васіля Жуковіча “Першая настаўніца”

Гутарка аб удзячнасці вучняў свайму першаму настаўніку. Высвятленне, хто з чацвёртакласнікаў жадае ў будучыні стаць педагогам (рубрыка “Цікава ведаць”, с. 13).

Слуханне верша Васіля Жуковіча “Першая настаўніца”. Высвятленне першасных вучнёўскіх уражанняў ад твора.

Перачытванне верша вучнямі з мэтай знайсці адказ на пытанне 1 падручніка (с. 14).

Аналітычная гутарка па пытаннях і выкананне заданняў 2–6 метадычнага апарату. *(Пры вызначэнні асноўнай думкі паэтычнага твора неабходна звярнуць увагу на любоў і павагу Васіля Жуковіча да сваёй першай настаўніцы.)*

Выпрацоўка выразнага чытання.

Разгляд фотаздымкаў скульптурнай кампазіцыі “Настаўніца першая мая”, што знаходзіцца ў Мінску каля ўвахода ў галоўны корпус Беларускага дзяржаўнага педагагічнага ўніверсітэта імя Максіма Танка, і гутарка па пытаннях падручніка (рубрыка “У свеце прыгожага”, с. 15).

Дамашняе заданне

Вывучыць на памяць верш “Першая настаўніца”.

Падвядзенне вынікаў урока

- Каб быць на зямлі чалавекам, у каго ў першую чаргу мы павінны вучыцца? Якія рысы характару трэба выпрацоўваць нам ужо зараз? Паразважайце.

Урок 41. Павел Ткачоў. “Хітрун”

**ЗАДАЧЫ:** удасканальваць навык правільнага вымаўлення гукаў і захоўваць акцэнталагічныя нормы пры чытанні; развіваць творчую фантазію дзяцей, уменне вызначаць галоўных і другарадных персанажаў у творы, іх рысы характару, тлумачыць учынкі дзейных асоб і іх узаемаадносіны; вучыць фармуляваць асноўную думку, закладзеную пісьменнікам у літаратурнай казцы; выхоўваць сумленныя адносіны да людзей.

Ход урока

Падчас праверкі дамашняга задання настаўнік і вучні класа ацэньваюць выразнае чытанне на памяць верша “Першая настаўніца”.

Пры правядзенні маўленчай размінкінастаўнік прапануе паслухаць і адгадаць загадку Уладзіміра Мацвеенкі пра вожыка (с. 16 падручніка). Затым вучні практыкуюцца ў правільным вымаўленні падоўжаных гукаў, а таксама гукаў [ц’], [ч].

Работа з казкай Паўла Ткачова “Хітрун”

1) Гутарка па пытаннях:

- Якія звесткі з жыцця вожыка паведамляюцца ў загадцы? *(Палюе вожык на мышэй у садах і парках, таму на яго спіне часта можна ўбачыць апалае лісце дрэў. Ворагам вожыка з’яўляецца ліса, але калючкі дапамагаюць ратавацца яму ад ворагаў.)*

- Якія яшчэ цікавыя факты вы чулі пра вожыкаў? Раскажыце.

Пасля вучнёўскіх аповедаў настаўнік паведаміць наступнае:

*Найчасцей вожыкі жывуць у лесе. Сярод іх ёсць і такія, якія пасяляюцца ў гарадах або вёсках, асабліва непадалёку ад хлява для свойскай жывёлы.*

*Вожыкі, відаць, самыя адважныя са звяркоў: не спяшаюцца ўцякаць, калі іх хто-небудзь сустрэне на сцяжынцы. У час небяспекі звяркі ўмомант згортваюцца ў клубок. Праўда, галодная ліса з’яўляецца іх лютым ворагам. Яна стараецца кінуць вожыка ў раўчук ці глыбокую лужыну, і, калі звярок пачынае ратавацца — плыць па вадзе, ліса ловіць яго зубамі за пыску ці жывот.*

*Вожыкі і самі з’яўляюцца добрымі паляўнічымі. Шмат знішчаюць шкодных жукоў, слімакоў, разбураюць мышыныя і кратовыя гнёзды. Смела змагаюцца з паўзучымі гадамі. Ніколі не абмінаюць гадзюку.*

*Цікава і тое, што маленькія вожыкі адразу нараджаюцца з мяккімі белымі іголкамі, якія праз два-тры тыдні становяцца цёмнымі і калючымі. Вожычыхі-маці амаль цэлае лета даглядаюць сваіх дзетак, абараняюць іх ад бяды.*

*Узімку вожыкі спяць без ежы ў цёплай норцы, як мядзведзі ў бярлозе.*

2) Слоўнікавая работа з незразумелымі словамі ***неўзабаве*** і ***пыса*** (рубрыка “Слоўнік”, с. 16). Складанне з імі ўласных сказаў.

Выразнае чытанне аўтарскай казкі “Хітрун” настаўнікам. Прагназаванне вучнямі канцоўкі твора (рубрыка “Пафантазіруйце”, с. 18). Працяг слухання казкі. Параўнанне вучнёўскага сюжэта з арыгіналам. Абмен уражаннямі ад прачытанай казкі.

Самастойнае чытанне літаратурнай казкі вучнямі з мэтай падрыхтоўкі вуснага адказу на пытанне 1 метадычнага апарату (с. 19).

- Каго з герояў казкі можна лічыць галоўным героем, а каго — другарадным? Чаму?

Работа па пытаннях і заданнях 2–7. Ацэнка ўзаемаадносін дзейных асоб, здзейсненых учынкаў і вызначэнне іх прычын. Выбарачнае чытанне. Характарыстыка вобразаў Вожыка, яго мамы і дзяўчынкі. Вызначэнне асноўнай думкі твора. *(Трэба слухацца сваіх бацькоў, не хлусіць старэйшым; выхоўваць беражлівыя адносіны да жывых насельнікаў прыроды.)*

- Учытайцеся яшчэ раз у загаловак казкі. Чаму Павел Ткачоў даў твору такую назву — “Хітрун”? Пра што яна сведчыць? *(Загаловак сведчыць пра адносіны аўтара да свайго героя.* *Слова* ***хітрун*** *не вельмі прыемнае, але казачнік усё-такі любіць свайго маленькага героя. Зразумела, малы звярок толькі пачаў пазнаваць свет. Ён любіць матулю, і яму стала сорамна “за сваю няўдалую хітрасць”.)*

Выкананне задання 8 (с. 19, 20): самастойнае ўпарадкаванне прапанаваных загалоўкаў. *(Правільны парадак — 1, 4, 2, 3, 6, 5, 7.)* Спроба пераказу твора асобнымі вучнямі па плане.

Вольная гутарка па стварэнні мультфільма паводле казкі Паўла Ткачова “Хітрун” (рубрыка “Творчае заданне”, с. 20).

Дамашняе заданне

Падрабязны пераказ твора па плане.

Падвядзенне вынікаў урока

- Якую з прыказак (с. 20) вы сказалі б маленькаму вожыку ў час павучання пры сустрэчы? *(“У няпраўды ногі кароткія”: як паказвае вопыт, падман вельмі хутка раскрываецца.)*

Урок 42. Беларуская народная казка “Стары бацька”

**ЗАДАЧЫ:** развіваць уменне вызначаць галоўных і другарадных персанажаў у прачытаным творы, знаходзіць матэрыялы для іх характарыстыкі, вызначаць рысы характару і тлумачыць учынкі; знаходзіць асаблівасці беларускай народнай казкі; удасканальваць уменне выказваць свае адносіны да герояў твора; вучыць фармуляваць асноўную думку; фарміраваць уменне падрабязна пераказваць змест прачытанай казкі па складзеным плане; выхоўваць у вучняў павагу да свайго таты.

Ход урока

Урок пачынаецца з праверкі і ацэнкі падрыхтаванага падрабязнага пераказу казкі “Хітрун” па плане.

Работа з беларускай народнай казкай “Стары бацька”

1) Пералік твораў, вывучаных у ІІ і ІІІ класах, пра сям’ю і бацьку (рубрыка “Успомніце”, с. 20).

2) Літаратурная віктарына па раней вывучаных творах, у якіх сустракаецца вобраз бацькі. Настаўнік чытае 3-4 урыўкі, а вучні ўзгадваюць назвы гэтых твораў і герояў:

|  |
| --- |
| а) Ірынчын аловак дом намаляваў і дым з коміна. Татаў — зайчыка і лес. А Веранічкін — нічога. Так, рысачкі і крамазулькі розныя.— Што гэта твой аловак не хоча старацца? — пытаецца тата ў меншай дачкі…— Трэба выкінуць і купіць новы, — парашыла малая.— Э, не. Так нельга. Ён жа невінаваты. Яго проста яшчэ не навучылі.І пачалі тата з Веранічкай удваіх алоўку паказваць. Веранічка трымае аловак, а тата яе руку. І разам выводзяць.Аловак урэшце зразумеў, чаго ад яго хочуць, і старацца пачаў. Цяпер вучыла ўжо толькі адна дзяўчынка, без таты.З гэтага дня кожны вечар яны займаліся вучобай. І з кожным днём атрымоўвалася лепш і лепш. |

 *(Даір Слаўковіч. “Разумны аловак”, ІІ клас (з беларускай мовай навучання).)*

|  |
| --- |
| б) Алесь працягвае пісаць: “Прыйдзеш дадому ўвесь брудны, мокры — вось маці і работа. А яна хацела адпачыць…”— Дрэнны дыктант ты, тата, прыдумаў, — пачырванеў да вушэй Алесь.— Нічога я не прыдумаў, — сказаў тата.Вечарам, зрабіўшы ўрокі, Алесь вырашыў, што заўтра ён напіша зусім іншы дыктант. |

 *(Васіль Ткачоў. “Незвычайны дыктант”, ІІ клас (з беларускай мовай навучання).)*

|  |
| --- |
| в) Нарэшце, зрабіўшы яшчэ адзін круг, бацька спыняе трактар. Ён сыходзіць з машыны, выцірае потны лоб і спяшаецца ў цянёк да куста крушыны, дзе чакае Стасік.— Стаміўся? — пытаецца Стасік.— Стаміўся, — прызнаецца бацька. — Ды я, брат, знаю чароўнае слова. Яно як рукой стому здымае.Стасік усхопліваецца, садзіцца на кукішкі і здзіўлена глядзіць на бацьку.— А што гэта за слова такое?Бацька з апетытам сёрбае боршч. Запівае дранікі малаком і, як на дарослага, глядзіць на сына.— А слова тое чароўнае — “трэба”… |

 *(Міхась Даніленка .“Чароўнае слова”, ІІ клас.)*

|  |
| --- |
| г) — А штаны мае таксама многа людзей рабіла?— Таксама, сынок, — адказаў тата. — Спачатку трэба было лён пасеяць ды даглядаць яго, каб вырас. Потым на станках ніткі сука́ць, фарбаваць іх. З тых нітак тканіну ткаць, потым на машынах з тканіны штаны шыць. А станкі ды машыны зноў з металу робяць, а метал — з руды… Усюды праца чалавечая, каб не яна, нічога не меў бы ты, а жыў, як першабытны чалавек, у пячоры.Косцік агле́дзеў свой стол. На ім ляжалі кніжкі, сшыткі, каляровыя алоўкі, ручка, лінейка. Ён узяў у рукі лінейку. І раптам уявіў, колькі людзей рабіла гэтую няхітрую прыладу. Асцярожна паклаў лінейку на стол, падсунуў да сябе недапісаны сшытак. І даў цвёрдае слова: пакуль гэтага не дапіша, новага не пачне. |

 *(Лідзія Арабей. “Новы сшытак”, ІІІ клас.)*

|  |
| --- |
| д) Тата дапамог сыну ўзысці на рыштава́нні, і яны пачалі працаваць.— Бяры цагліну, — сказаў тата.Андрэйка ўзяў.— Кладзі сюды на раствор.І яшчэ адну цагліну паклаў Паўлік.— А цяпер, сынок, бяжы дахаты, — сказаў тата. — Як закончыш першы клас — пакладзеш чатыры цагліны, другі клас — восем цаглін, трэці — шаснаццаць, чацвёрты — трыццаць дзве…— А як скончу школу, колькі цаглін я за дзень буду класці? — запытаў Паўлік.— Тады ты будзеш сапраўдным будаўніком і пакладзеш столькі цаглін, колькі я цяпер кладу.Паўлік злез з рыштаванняў і доўга глядзеў, як працуе яго тата. |

 *(Іван Муравейка. “Паўлік-будаўнік”, ІІІ клас.)*

|  |
| --- |
| е) “А вясной, — пытае Рома, —Колькі спраў у агранома?”Кажа тата: “Не злічыць:Трэба жыта падкарміць,Поле хораша ўзараць,Да сяўбы падрыхтаваць.А яшчэ павінен ёнВедаць, дзе пасеяць лён,Кукурузу і ячмень…Корміць год вясновы дзень!” |

 *(Змітрок Марозаў. “Тата ў Ромы — аграном”, ІІІ клас.)*

3) Тлумачэнне лексічнага значэння незразумелых слоў (***лава***, ***налета***, ***каморка***, ***гумно***) і выразу ***на чорны дзень*** з казкі (рубрыка “Слоўнік”, с. 20, 21).

Расказванне казкі “Стары бацька” настаўнікам. Прагназаванне вучнямі сваёй канцоўкі твора (рубрыка “Пафантазіруйце”, с. 23). Працяг аповеду настаўніка. Параўнанне прыдуманага вучнёўскага сюжэта з арыгіналам.

Высвятленне першаснага ўспрыняцця народнай казкі вучнямі: ці спадабалася вам казка? Чаму?

З мэтай знайсці адказ на пытанне 1 метадычнага апарату (с. 23) вучні чытаюць казку самастойна.

Аналітычная гутарка па пытаннях і выкананне заданняў 2–7: вызначэнне галоўных і другарадных дзейных асоб, іх характарыстыка на аснове паводзін і ўчынкаў, выбарачнае чытанне, фармуляванне асноўнай думкі твора: павучанне беларускага народа шанаваць сваіх бацькоў і слухацца іх мудрых парад, не губляць сувязі паміж пакаленнямі.

Рубрыка “Творчае заданне” (с. 24): размеркаванне асоб і чытанне твора па ролях.

Работа з мэтай падрыхтоўкі вучняў да падрабязнага пераказу: вызначэнне структурных частак народнай казкі (зачыну, асноўнай часткі і канцоўкі); складанне плана.

Прыкладны план:

1. **Зачын.** У адным сяле існаваў даўні звычай.

2. **Асноўная частка.** Па дарозе ў пушчу.

3. Сын вяртае бацьку дадому.

4. Як стары бацька дапамог жыта пасеяць.

5. Прыйшлі зіма і голад.

6. Прызнанне сына.

7. **Канцоўка.** Адносіны да старых бацькоў змяніліся.

Пераказ вучнямі зместу казкі па плане.

Дыялог паміж вучнямі пра іх стаўленне да пажылых людзей (рубрыка “Работа ў парах (групах)”).

Чытанне і раскрыццё сэнсу прыказак пра адносіны да бацькоў.

Самастойнае знаёмства з інфармацыяй пра святкаванне Дня пажылых людзей (рубрыка “Цікава ведаць!”, с. 24).

Дамашняе заданне

Падрабязны пераказ казкі па складзеным плане.

Падвядзенне вынікаў урока

- Чаму вучаць нас героі беларускай народнай казкі “Стары бацька”?

Урок 43. Уладзімір Правасуд. “Фанабэрысты Мухамор”

**ЗАДАЧЫ:** вучыць вызначаць асаблівасці жанру байкі; развіваць уменне выбарачнага і выразнага чытання па ролях; фарміраваць уменне вызначаць аўтарскія і свае адносіны да герояў байкі; развіваць уменне фармуляваць асноўную думку, закладзеную пісьменнікам у творы (“не хвалі сам сябе, няхай людзі пахваляць”); развіваць уменне прымяняць сродкі выразнасці пры чытанні байкі (выбіраць тон у адпаведнасці з эмацыянальным станам дзейнай асобы, выдзяляць з дапамогай лагічнага націску важныя ў сэнсавых адносінах словы, захоўваць паўзы); выхоўваць сціплыя паводзіны.

Ход урока

Праверка дамашняга задання: падрабязны пераказ асобнымі вучнямі казкі “Стары бацька” па складзеным плане.

Работа з байкай Уладзіміра Правасуда “Фанабэрысты Мухамор”

1) Арганізацыя слоўнікавай работы са словамі ***векапомны***, ***фанабэрысты*** і ***імператар*** (рубрыка “Слоўнік”, с. 25). Складанне ўласных сказаў.

2) Устаноўка на слуханне байкі: паслухаць байку і адказаць на пытанне “Чаму, на вашу думку, аўтар у творы паказаў фанабэрыстым менавіта Мухамора, а не Баравіка ці Падасінавічка?”.

Выразнае чытанне твора настаўнікам. Адказ на пытанне, якое было сфармулявана перад слуханнем байкі. Выказванне вучнямі сваіх уражанняў ад байкі.

Перачытванне байкі вучнямі моўчкі, падрыхтоўка адказу на пытанне 1 (рубрыка “Пытанні і заданні”, с. 26).

Аналітычная гутарка па творы з выкарыстаннем пытанняў і заданняў 2–6: выбарачнае чытанне, вызначэнне галоўнага героя, характарыстыка вобразаў Мухамора і Падасінавічка.

Вызначэнне асаблівасцей будовы байкі, яе асноўнай думкі: узнаўленне ведаў пра жанр (заданне 5).

Знаёмства з памяткай “Як падрыхтавацца да выразнага чытання байкі”, якая змешчана на форзацы 2 падручніка. Настаўнік выразна чытае змест кожнага пункта памяткі і пры неабходнасці каменціруе некаторыя палажэнні. Затым зноў чытае ўголас байку з прыпынкамі, каб акцэнтаваць увагу класа на выкананні пэўнага палажэння памяткі (заданне 7, с. 26, 27).

Работа над выразнасцю пры чытанні твора: выбар тону, выдзяленне з дапамогай лагічнага націску важных у сэнсавых адносінах слоў, захаванне інтанацыі сказа, паўзаў, патрэбнага тэмпу.

Чытанне і адгадванне загадкі пра мухамор.

Дамашняе заданне

Падрыхтаваць выразнае чытанне байкі.

Падвядзенне вынікаў урока

- Якой важнай рысай характару, на думку байкапісца Уладзіміра Правасуда, павінен валодаць сучасны грамадзянін, каб быць сапраўдным чалавекам?*(Сціпласцю.)*

Урок 44. Васіль Гурскі. “Верныя сябры”; прыказкі пра дружбу

**ЗАДАЧЫ:** вучыць вызначаць галоўных і другарадных дзейных асоб, ацэньваць іх узаемаадносіны, здзейсненыя ўчынкі і іх прычыну; развіваць уменне знаходзіць у мастацкім творы матэрыял для характарыстыкі герояў; фарміраваць уменне вызначаць рысы характару персанажаў і асноўную думку аўтарскай казкі (“сапраўдныя сябры ў бядзе пазнаюцца”); развіваць уменне падрабязна пераказваць змест апавядальнага тэксту па калектыўна складзеным плане і тлумачыць сваімі словамі разуменне прыказак; выхоўваць дружалюбныя адносіны да сваіх аднакласнікаў.

Ход урока

На этапе праверкі дамашняга задання 6–8 вучняў выразна чытаюць байку “Фанабэрысты Мухамор”.

Работа з казкай Васіля Гурскага “Верныя сябры”

1) Узнаўленне ведаў пра вывучаныя творы і рысы характару казачных герояў: зайца, вожыка, ваўка і вавёркі (рубрыка “Успомніце”, с. 27). Тут вучні могуць прыгадаць вывучаныя ў ІV класе аўтарскія казкі Алеся Карлюкевіча “Вавёрка піша сачыненне” і Паўла Ткачова “Хітрун”, у якіх сустракаліся з вобразамі непаседлівай і актыўнай вавёркі Аленкі і маленькага хітрага важаняці. У ІІІ класе вывучалася апавяданне Рыгора Ігнаценкі “Лістападнік”, у якім расказваецца пра маленькага палахлівага зайчыка. У беларускай народнай казцы “Лёгкі хлеб” (ІІІ клас) сустракаліся з вобразам галоднага, нецярплівага і неразумнага ваўка.

2) Слуханне вусных разважанняў вучняў пра магчымую тэму і герояў аўтарскай казкі Васіля Гурскага на аснове загалоўка і ілюстрацыі (рубрыка “Пафантазіруйце”, с. 27).

3) Тлумачэнне лексічнага значэння слова ***небарака***, ***памяркоўны*** і інш. (рубрыка “Слоўнік”). Складанне з гэтымі словамі ўласных сказаў.

Выразнае чытанне літаратурнай казкі “Верныя сябры” настаўнікам (с. 28–30). Дадумванне далейшага сюжэта твора па пытаннях рубрыкі “Пафантазіруйце” (с. 28). Працяг чытання настаўнікам. Ацэнка і параўнанне вучнёўскіх варыянтаў з арыгіналам.

Выказванне ўласных уражанняў ад пачутай аўтарскай казкі.

Самастойнае перачытванне зместу казкі вучнямі з мэтай вызначэння ў ёй дзейных асоб.

Гутарка па пытаннях і выкананне заданняў 1–5 метадычнага апарату (с. 30): характарыстыка вобразаў Зайца, Вожыка і Вавёркі, выказванне сваіх і пісьменніцкіх адносін да іх учынкаў, вызначэнне тэмы і галоўнай думкі твора.

Выкананне задання 6 (с. 30): падрыхтоўка да падрабязнага пераказу казкі (падзел яе на сэнсавыя часткі, падбор загалоўкаў да частак).

Прыкладны план:

1. Жылі ў лесе Заяц і Вожык.

2. Кпіны Вавёркі з сяброў.

3. Нечаканае з’яўленне галоднага Ваўка.

4. Як звяркі ратаваліся ад бяды.

5. Смелы Заяц і знаходлівы Вожык.

6. Вавёрка просіць прабачэння.

Пераказ зместу казкі асобнымі вучнямі ў адпаведнасці з планам.

Чытанне і асэнсаванне прыказак пра дружбу (с. 30) у форме задання-дыялогу “Растлумачце чаму?”.

Па меркаванні настаўніка, замест аналітычнай гутаркі па тэме гэтага ўрока вучням можна прапанаваць самастойную работу з мэтай фарміравання ў іх чытацкай адукаванасці. Ліст А4 можа выглядаць наступным чынам:

*Дарагі сябар!*

*Спадзяваемся, што казка* ***Васіля Гурскага “Верныя сябры”*** *табе спадабалася. Рэкамендуем гэты твор перачытаць яшчэ раз, адказаць на прапанаваныя пытанні і выканаць заданні.*

**1. Да прачытанага твора складзі і запішы 2 пытанні. Пачаць можна са слоў *хто*, *што*, *дзе*, *калі*, *каму*, *як*, *чаму*, *якія*, *у чым*, *наколькі*.**

**2. Пазнай героя па характарыстыцы. Запішы яго імя.**

|  |  |
| --- | --- |
| **Характарыстыка** | **Персанаж** |
| Пасяліўся пад ядлоўцавым кустом; памяркоўны звярок, нікому вока не запарушыў; маленькі, павольны, як чарапаха; меў кароценькія ножкі і вострыя іголкі |  |
| Галодны, марыў з’есці лясных звяркоў; разбойнік, драпежнік |  |
| Hi з кім не сварыўся, ні з кім не спрачаўся; вялікі, імчыцца, нібы вецер; даўганогі |  |
| Назіральная, пастаянна сумнявалася, трывожна цокала |  |

**3. Прачытай сцверджанні. Адзнач знакам “✓” правільныя адказы.**

|  |  |  |
| --- | --- | --- |
| **Сцверджанне** | **Так** | **Не** |
| Падзеі ў літаратурнай казцы адбываюцца ў лесе |  |  |
| Гісторыю пра сапраўднае сяброўства Зайчыка і Вожыка апавядае Вавёрка |  |  |
| Уратавацца ад галоднага Ваўка Зайчыку і Вожыку дапамагае іх дасціпны розум, смеласць і ўзаемавыручка |  |  |
| Асноўная думка твора выказана ў сказе “Сапраўдныя сябры ў бядзе пазнаюцца” |  |  |

**4. Чаму Вавёрка сумнявалася ў дружбе паміж Зайцам і Вожыкам?**

а) Яна лічыла іх палахлівымі;

б) яны абсалютна розныя па памерах і фізічных магчымасцях: Заяц вялікі і хуткі, а Вожык маленькі і павольны;

в) Вавёрка была яшчэ маленькай і нявопытнай: ніколі дагэтуль не бачыла дружбы паміж такімі жывёламі;

г) яна была пераканана, што сябраваць паміж сабой могуць толькі вавёркі.

**5. Вызнач паслядоўнасць падзей у казцы. Пастаў у клетачках адпаведныя лічбы.**

🞎 Першая сустрэча Вавёркі з Зайцам і Вожыкам.

🞎 Вавёрка просіць прабачэння.

🞎 Жылі ў лесе Заяц і Вожык.

🞎 Паводзіны сяброў падчас бяды.

Адказы:

1. *(2 пытанні вучня.)*

2. Вожык, Воўк, Заяц, Вавёрка.

3. Так, не, так, так.

4. Б.

5. 2, 4, 1, 3.

Дамашняе заданне

Падрабязны пераказ твора па плане.

Падвядзенне вынікаў урока

- Што значыць быць сапраўдным сябрам?

Урок 45. Падагульняльныя заняткі па раздзеле “Быць на зямлі чалавекам”

**ЗАДАЧЫ:** узнавіць назвы твораў, якія вывучаліся ў раздзеле, і герояў, іх рысы характару, асаблівасці жанру байкі; актывізаваць чытацкі інтарэс да самастойнага пошуку кніг па тэме раздзела; развіваць маўленне, творчае мысленне, увагу і памяць; выхоўваць крытычныя адносіны да сваёй асобы.

**АБСТАЛЯВАННЕ:** крыжаванка пад назвай “Чалавечнасць”.

Ход урока

Праверка дамашняга задання: настаўнік слухае і ацэньвае падрыхтаваны вучнямі падрабязны пераказ па плане казкі “Верныя сябры”.

*Работа па падагульненні вывучанага па раздзеле “Быць на зямлі чалавекам”*

Гутарка па пытаннях і выкананне заданняў рубрыкі “Праверце сябе” (с. 31–34 падручніка).

Пры наяўнасці часу вучням можна прапанаваць адказаць на пытанні крыжаванкі “Чалавечнасць”.

**1ч**

**2а**

**3л**

**ч**

**10с**

**а**

**ь**

**5в**

**е**

6

**ц**

**8н**

7

9

11

**4а**

1. Рыса характару чалавека ці літаратурнага героя, які здольны быць уважлівым да каго-небудзь. *(Чуласць.)*

2. Сінонім да першага слова ў словазлучэнні ***верны каму-небудзь***. *(Адданы.)*

3. Антонім да слова ***нянавісць***. *(Любоў.)*

4. Пераклад рускага слова ***ответственный***. *(Адказны.)*

5. Як можна сказаць пра далікатнага ў абыходжанні, прыемнага і ласкавага чалавека ці літаратурнага героя? *(Ветлівы.)*

6. Блізкае па значэнні слова да слоў ***адважны*** і ***мужны***. *(Смелы.)*

7. Як звычайна кажуць пра сардэчнага і душэўнага чалавека ці літаратурнага героя? *(Шчыры.)*

8. Пераклад з рускай мовы слова ***надёжный***. *(Надзейны.)*

9. Антонім да слова ***злосць***. *(Дабрыня.)*

10. Рыса характару чалавека з коранем слова ***сэрца***. *(Сардэчны.)*

11. Па-руску — ***скромный***, а па-беларуску — ... *(Сціплы.)*

- Што ўваходзіць у паняцце ***чалавечнасць***?

Можна правесці праверачную работу па наступных заданнях:

**1. Пазнай героя па ўрыўку з твора і запішы ў табліцу яго імя.**

|  |  |
| --- | --- |
| **Урывак з твора** | **Герой** |
| І вельмі ж яму хочацца прайсці аднаму па сцяжынцы, што вядзе да возера. Падыдзеш да вады — i ўбачыш сваю пыску. (Ён) ужо аднойчы любаваўся сабою, калі быў там з мамай |  |
| …пакінуў (яго) пры сабе дажываць век. Затое, як прыйшла бяда, — (ён) мне і дапамог. Старыя людзі большы розум маюць, чым маладыя |  |
| А я над вамі ўciмi —iмператap!Хто задае ў модзе тон?Хто адусюль відзён?Я выгляд прыгажэйшы з прыгажэйшых маю... |  |
| Тым часам вярнуўся (ён), каб неяк дапамагчы сябру. Воўк кінуў Вожыка — i за iм, даўганогім. (Ён) зрабіў па лесе круг, другі. Не адстае Воўк, следам iмчыцца |  |

**2. Падкрэслі ў кожным радку аднаго-двух галоўных герояў.**

Вожык, яго матуля і дзяўчынка — з твора Паўла Ткачова “Хітрун”.

Заяц, Вожык, Вавёрка і Воўк — з твора Васіля Гурскага “Верныя сябры”.

Сын, стары бацька і суседзі — з твора “Стары бацька”.

Мухамор і Падасінавічак — з твора Уладзіміра Правасуда “Фанабэрысты Мухамор”.

**3. Вызначы жанр твора. Упішы ў квадрат літару *Б*, калі гэта — байка, *К* — калі казка, *В* — калі верш, *А* — калі апавяданне.**

🞎 “Калыханка маме”;

🞎 “Стары бацька”;

🞎 “Дзень нараджэння”;

🞎 “Фанабэрысты Мухамор”.

**4. Устанаві адпаведнасць паміж героямі і іх характарыстыкамі. Для гэтага да кожнага элемента першага слупка падбяры пазіцыю з другога. Адказ запішы ў выглядзе набору літар і лічбаў, захоўваючы алфавітную паслядоўнасць. Напрыклад: *А — 3*, *Б — 2*, *В — 1*, *Г — 4*.**

|  |  |
| --- | --- |
| **Героі** | **Рысы характару** |
| А. Бацька з твора “Стары бацька” | 1. Хітрасць і бяздумнасць |
| Б. Вожык з твора “Хітрун” | 2. Ганарыстасць |
| В. Вожык і Заяц з твора “Верныя сябры” | 3. Смеласць, адвага, сяброўства |
| Г. Мухамор з твора “Фанабэрысты Мухамор” | 4. Мудрасць і валоданне вопытам |

**5. У якіх творах аўтары нібы нагадваюць нам, каб мы любілі і шанавалі сваіх бацькоў (рус. *“родителей”*)? Абвядзіце літары з правільным адказам.**

а) “Фанабэрысты Мухамор”;

б) “Верныя сябры”;

в) “Калыханка маме”;

г) “Стары бацька”.

Адказы:

1. Вожык, стары бацька, Мухамор, Заяц.

2. а) Вожык; б) Заяц і Вожык; в) сын і стары бацька; г) Мухамор.

3. “Калыханка маме” — **В**; “Стары бацька” — **К**; “Дзень нараджэння” —**А**; “Фанабэрысты Мухамор” — **Б**.

4. А — 4, Б — 1, В — 3, Г — 2.

5. В, Г.

Дамашняе заданне

Удакладненне заданняў да ўрока пазакласнага чытання на тэму “Каб стаць чалавекам…”.

Рэфлексіўны этап

Самаацэнка вучнямі сваіх дасягненняў згодна з задачамі, што змешчаны на с. 3 падручніка, і аргументацыя прыкладамі.

Урок 46. Пазакласнае чытанне на тэму “У свеце беларускіх баек”

**ЗАДАЧЫ:**паглыбіць першасныя ўражанні і ўспрыманне вучнямі самастойна прачытаных дома беларускіх баек; выклікаць цікаўнасць да гэтага літаратурнага жанру; дапамагчы вучням раскрыць асноўную думку прачытаных баек; выхоўваць у чацвёртакласнікаў маральна-этычныя рысы характару (павагу, добразычлівасць, шчырасць, вернасць у дружбе, самакрытычнасць да сваёй асобы і інш.).

**АБСТАЛЯВАННЕ:**выстава зборнікаў баек розных байкапісцаў; партрэты Францішка Багушэвіча, Кандрата Крапівы, Якуба Коласа, Янкі Купалы, Максіма Багдановіча, Эдуарда Валасевіча, Уладзіміра Правасуда, Уладзіміра Корбана і Міхася Скрыпкі; карткі для віктарыны “Адкуль гэтыя радкі?”, слоўнік-памочнік для вызначэння адмоўных рыс характару герояў твора.

Ход урока

Паведамленне тэмы і задач заняткаў

Матывацыйны этап

У пачатку заняткаў настаўнік цікавіцца ў вучняў, якія беларускія байкі яны ўжо вывучалі на ўроках літаратурнага чытання. Дзеці прыгадаюць два творы: Эдуарда Валасевіча “Шпачыны канфуз” з раздзела “Чалавек і мастацтва” і Уладзіміра Правасуда “Фанабэрысты Мухамор” з раздзела “Быць на зямлі чалавекам”.

Затым настаўнік паведаміць, што жанр байкі паходзіць з глыбокай старажытнасці. Беларуская байка з’явілася яшчэ ў ХІХ стагоддзі дзякуючы Францішку Багушэвічу. *(Дэманструецца партрэт.)* Да гэтага жанру звярталіся вядомыя вучням Якуб Колас, Янка Купала і Максім Багдановіч. *(Дэманструюцца партрэты.)*

У пачатку ХХ стагоддзя сапраўдным майстрам байкі стаў Кандрат Крапіва. *(Дэманструецца партрэт.)* Ён высмейваў гультайства, невуцтва, зазнайства, падхалімства і іншыя заганы людзей таго часу.

Паслядоўнікамі Кандрата Крапівы сталі Уладзімір Корбан, Эдуард Валасевіч, Міхась Скрыпка, Уладзімір Правасуд і інш. *(Дэманструюцца партрэты.)*

Настаўнік дэманструе некаторыя са зборнікаў баек, якія ўзяты з мясцовай бібліятэкі.

Праверка дамашняга задання

Далей праводзіцца віктарына “Адкуль гэтыя радкі?”. На экране, дошцы ці на картках настаўнік дэманструе табліцу, у якой пералічаныя аўтары і загалоўкі баек (вучні павінны былі самастойна пазнаёміцца з імі да ўрока пазакласнага чытання). У другой табліцы змешчаны пад нумарамі ўрыўкі з твораў.

**Заданне.** Суаднясіце (злучыце стрэлкамі) аўтара байкі з урыўкам з гэтай байкі.

|  |  |  |
| --- | --- | --- |
| **Аўтары****і іх байкі** |  | **Урыўкі з баек** |
| А) Міхась Скрыпка. “Апанас” |  | 1) Запомніць кожнамуне шкодзіць:ГеройНе той,Хто дагары нагамі ходзіць. |
| Б) Міхась Скрыпка. “Звяглівы Лыска” |  | 2) Так іншы пачынае абурацца,Наводзіць ценьНа ясны дзень,Бо сам да сутнасціне можа дакапацца. |
| В) Міхась Скрыпка. “Індык” |  | 3) Я тых у байцы закрануў(Мо хто й сябе пазнае),Якія век сваю вінуНа роту скрозь спіхаюць. |
| Г) Уладзімір Правасуд. “Вузел” |  | 4) Хто выхваляецца “вялікім”,Напамінае мне індыка. |
| Д) Уладзімір Корбан. “Казёл і Муха” |  | 5) Свой дабрабыт, аўтарытэт стварай —Не ўгодніцтвам, а працай! |
| Е) Эдуард Валасевіч. “Арэх і Жаба” |  | 6) Ды ўсё бывае да пары.Гавораць людзі, штонібытаЦяпер ён на чужым дварыЗа брэх вылізвае карыты…Хоць гэта і не навіна.Туды яму й дарога!Таму сабаку грош цана,Што лае на гаспадара,Тым больш — з дварачужога. |
| Ж) Эдуард Валасевіч. “Кот і Вожык” |  | 7) Вось так і з дружбаю: Калі яна парвецца, Дык як ні звязвай — вузелзастанецца. |

*(Адказы: А3, Б6, В4, Г7, Д1, Е2, Ж5.)*

Асноўны змест заняткаў

А) **Давайце паразважаем.** Якую мэту звычайна ставіць перад сабою байкапісец? *(Байка не з’яўляецца аповедам ці казкай пра жывёл, яна звычайна паведамляе пра дрэнныя рысы характару чалавека. Мэта байкапісца — высмеяць некаторыя недахопы, якія існуюць у грамадстве і людзях.)*

Б) Настаўнік дэманструе на дошцы памятку “Слоўнік-памочнік для вызначэння адмоўных рыс характару герояў твора”, з якой вучні знаёміліся і працавалі ў ІІІ класе:

*Злосць, хітрасць, нахабнасць, ганарлівасць, нявытрыманасць, гультайства, бяздумнасць, грубіянства, баязлівасць, пасіўнасць, сквапнасць, здрада ў сяброўстве, падхалімства*, *невуцтва*, *зайздрасць*, *зазнайства*, *няўдзячнасць*, *непрызнанне сваіх памылак і віны.*

В) Затым настаўнік прапаноўвае дзецям паглядзець падрыхтаваныя **інсцэніроўкі** пералічаных **баек**.

Настаўніку варта загадзя паклапаціцца пра інсцэніроўку твораў, згрупаваць дзяцей па 2–4 чалавекі. Вучні самі могуць размеркаваць ролі, вывучыць свае словы на памяць, зрабіць неабходныя маскі, падабраць касцюмы. Добра, каб настаўнік да гэтага ўрока пазакласнага чытання даў кожнай з сямі груп чытальнікаў кансультацыю па выразным чытанні слоў кожнага персанажа. Для чытання баек дзецям важна зразумець характары сваіх герояў, асэнсаваць аўтарскую пазіцыю. Пры неабходнасці можна выкарыстаць вядомую чацвёртакласнікам памятку “Як падрыхтавацца да выразнага чытання байкі”, якая змешчана на 2-м форзацы падручніка “Літаратурнае чытанне” для ІV класа (частка 2). Перад праглядам ставіцца мэтавая ўстаноўка: якое з пералічаных у слоўніку-памочніку слоў найбольш падыходзіць да асноўнай думкі байкі?

Адразу пасля інсцэніроўкі спачатку неабходна пракаменціраваць якасць чытання, адзначыць найбольш удалых чытальнікаў. Добра, каб сваю ацэнку дэкламатарам далі слухачы. Можна адзначыць, якія моманты сюжэта ў час чытання не адлюстраваныя ці адлюстраваныя недакладна. Ацэньваецца і выразнае чытанне кожнага чытальніка.

Пачаць інсцэніроўку пажадана з простых для ўспрымання баек Міхася Скрыпкі “Апанас”, “Звяглівы Лыска”, “Індык”, Уладзіміра Правасуда “Вузел”, Уладзіміра Корбана “Казёл і Муха”, Эдуарда Валасевіча “Арэх і Жаба” і “Кот і Вожык”. *(Адказы: у байцы “Апанас” аўтар высмейвае невуцтва і непрызнанне асобнымі людзьмі сваіх памылак і віны; у творы “Звяглівы Лыска” асуджаецца няўдзячнасць,**зазнайства і падхалімства ў вобразе сабакі; у індыку (байка “Індык”) вучні пазнаюць ганарыстага, вядомага ім Мухамора з байкі Уладзіміра Правасуда “Фанабэрысты Мухамор”. Здраду ў сяброўстве, нанесеную рану аднаму з сяброў вучні заўважаць у байцы Уладзіміра Правасуда “Вузел”. Невуцтва чацвёртакласнікі вызначаць у герояў — Казла і Мухі — з байкі Уладзіміра Корбана “Казёл і Муха”.* *Эдуард Валасевіч у байцы “Арэх і Жаба” крытыкуе таксама невуцтва і непрызнанне чалавекам сваіх недахопаў. У вобразе Ката́ аўтар высмейвае падхалімства (байка “Кот і Вожык”).)*

Падагульненне

- Мы закончылі вывучаць тэматычны раздзел пад назвай “Быць на зямлі чалавекам”. Якія вывады вы зрабілі для сябе дзякуючы байкам нашых беларускіх байкапісцаў?

Кантрольна-ацэначны этап

З мэтай аператыўнага вывучэння самаацэнкі вучняў усяго класа настаўнік выкарыстоўвае прыём “Святлафор”. Чацвёртакласнікі з дапамогай сігнальных картак зялёнага, жоўтага ці чырвонага колеру моўчкі дэманструюць настаўніку ўзровень сваіх дасягненняў. (*Зялёны* *сігнал* сведчыць аб тым, што вучань навучыўся, добра ведае і разумее матэрыял урока, можа нават дапамагчы і іншым аднакласнікам; *жоўты* — вучань ведае, умее, але сумняваецца, не ўпэўнены; *чырвоны* *колер* сведчыць пра неразуменне і няведанне тэмы заняткаў, вучню патрэбна дапамога). Настаўнік сцісла аналізуе вынікі гэтага афішавання: ухваляе асобных дзяцей за аб’ектыўную самаацэнку, асцярожна карэкціруе завышаныя ці заніжаныя меркаванні асобных чацвёртакласнікаў і ў выніку выстаўляе адпаведныя адзнакі згодна з нормамі ацэнкі вынікаў вучэбнай дзейнасці вучняў па “Літаратурным чытанні”.

Дамашняе заданне

Чарговы ўрок пазакласнага чытання будзе называцца “Мы ўсе старацца будзем дзеля карысці людзям”. Настаўнік рэкамендуе вучням самастойна прачытаць вершаваную казку Максіма Танка “Падарожжа мураша Бадзіні”.